《甲申中秋澄观堂宴集以昌黎一年明月今宵多为韵分得月字》
清代·严虞惇

青天高虚一轮揭，纤云净扫天河没。清光灏溔空寰瀛，人间竞赏今宵月。

澄观堂中设高宴，玉斝琼罍错肴核。堂虚帘卷通绮寮，朗朗身疑入西𩨳。

涤濯魂魄洗肝肾，昏翳脱落清泠发。百壶浇肠未厌多，兴酣长鲸吸溟渤。

分曹射阄角胜负，胜气让呶负含哕。间以雄辩驱波涛，杂出险语破拘橛。

吾侪跌宕文字饮，纵使粗疏免俗滑。生平苦爱谢庄句，千里相思共清越。

可怜此景不易逢，圆缺阴晴变仓卒。人世那能期上寿，灵药谁教驻华发。

举杯矫首问姮娥，何事朝朝守枯𧊸。十年枵腹厌茶堇，三载伤心失鹣蹶。

人去瑶台何处寻，我欲乘风诉真阙。对酒当歌倍恓怆，况此良宵思结愲。

独立苍茫饮罢时，孤影空阶散林樾。明朝行见挂纤纤，坚守参横不知歇。

作者简介：（1650—1713）江苏常熟人，字宝成，号思庵。康熙三十六年一甲二名进士，授编修。馆阁文字，多出其手。己卯科场狱兴，以子侄有嫌，坐镌级。旋起补国子监监丞，官至太仆寺少卿。著述甚富，有《读书质疑》、《严太仆集》等。